
Alkusanat


Ensimmäinen postaus.


Sydän hakkaa. Kädet hikoavat. Haukkaat henkeä, tarkistat tekstin vielä kerran – ehkä kymmenennen ennen kuin uskallat painaa Enteriä.


Mitä jos se on huono? Mitä jos siinä on asiavirhe tai pilkku väärässä paikassa?


Entä jos joku peukuttaa? Tai mikä vielä pahempaa, ei peukuta ollenkaan? Entä jos joku kommentoi? Entä jos kukaan ei kommentoi?


Minä pelkäsin kaikkea tuota.


Eniten pelkäsin, että joku tuttu näkee postaukseni.


Ja sitten taas pelkäsin, ettei kukaan näe sitä.


Olen kirjoittanut tämän kirjan siksi, että tiedän, miltä tuo hetki tuntuu.


Tiedän, miten raskaalta kirjoittaminen voi tuntua – varsinkin, jos et ole koskaan ajatellut olevasi kirjoittaja. Sain B:n äidinkielen ylioppilaskokeesta.


Pelkäsin kielioppivirheitä, asiavirheitä ja väärinymmärryksiä.


Pelkäsin näyttäytymistä – ja silti halusin tulla nähdyksi.


Vuonna 2022 näin LinkedInissä postauksen henkilöltä, joka oli aloittanut 100 päivän postaushaasteen. Hän päätti postata joka päivä.


Ajattelin, jos hän pystyy siihen, ehkä minäkin pystyn. Merkitsin aloituspäivän viikon päähän ja kirjoitin sen kalenteriin.


Päätin, että sinä päivänä aloitan – ja niin tein.


En kertonut kenellekään. En mainostanut. En kysynyt lupaa.


Kirjoitin 10 postausta varastoon, jotta en jättäisi yhtään väliin.


Se oli päätös – ja se muutti kaiken.


Tänään olen postannut lähes kolme vuotta, joka arkipäivä.


En siksi, että olisi aina ollut helppoa.


Vaan siksi, että siitä tuli tapa.


Syntyi rytmi, varmuus, ja ennen kaikkea: tulin nähdyksi.


Tämä kirja on sinulle, joka mietit, pitäisikö aloittaa – ja samalla toivot, ettei tarvitsisi.


Sinulle, joka pelkäät, että joku suuttuu tai ivaa tai että kukaan ei huomaa.


Sinulle, joka epäilet, että sinun pitäisi ensin tulla valmiiksi ennen kuin uskallat puhua.


Et tarvitse lupaa näkyä. Et tarvitse täydellistä brändiä. Et virheetöntä tekstiä. Tarvitset päätöksen. Ja sitten toiston.


Kirjoittaminen ei ole pelkästään viestintää. Se on näkyväksi tulemista. Se on oman ajattelun selkeyttämistä. Se on tapa näyttää muille, mitä sinulla on annettavaa – niin, että hekin voivat sen ymmärtää.


Kaikki eivät halua näkyä jatkuvasti.


Mutta kaikki haluavat, että näkyvyys toimii.


Se vaatii tekemistä. Pitkäjänteistä ja sitkeää.


Mutta se on täysin mahdollista – myös sinulle.


Tässä kirjassa kuljetaan neljän teeman kautta:


rohkeus, jolla aloitat


rutiini, joka pitää sinut liikkeessä


rakenne, joka selkeyttää sanomasi


ja rytmi, joka rakentaa luottamusta.


Tervetuloa mukaan.









OSA 1 – ROHKEUS


Näin pääset alkuun – vaikka pelottaa


1.1 Miksi tämä kirja on kirjoitettu sinulle


Kun aloitin postaamisen, olin varma, että teen jotain väärin. Kädet hikosivat, sydän hakkasi ja mieli huusi: "Peruuta!" Mutta julkaisin silti. Ja jatkoin.


Kirjoitan tämän sinulle, joka olet samassa tilanteessa kuin minä olin: sinulla on osaamista, mutta näkyväksi tuleminen tuntuu epämukavalta. Haluat sanoittaa, mitä osaat mutta et ole varma miten. Tai millä oikeudella.


Tämä ei ole kirja markkinointitempuista. Tämä ei sisällä kikkakolmosia. Tämä on opas rohkeudesta. Rohkeudesta sanoittaa osaamista tavalla, joka tuntuu omalta.


1.2 Postaushäpeä on totta – ja yleinen tunne


Eräs asiakas sanoi kerran:


"Kaikki muut osaavat postata. Miksi se tuntuu minusta niin vaikealta?"


Postaamisen esteet eivät yleensä ole teknisiä vaan tunnepitoisia.


Useimmiten kyse ei ole siitä, ettetkö osaisi käyttää


LinkedIniä, vaan siitä, että päässäsi pyörii epäilys: saanko minä sanoa näin?


Pelot näyttävät tältä:




	Mitä jos kukaan ei reagoi?


	Mitä jos joku reagoi väärin?


	Mitä jos tämä ei ole tarpeeksi hyvä?


	Mitä jos kuulostan omahyväiseltä?


	Mitä kollegat tai esihenkilö ajattelevat?


	Mitä jos kirjoitan väärin ja joku huomauttaa?





Tämä ei ole heikkoutta. Se on inhimillistä. Jopa kokeneet asiantuntijat tuntevat toistuvasti samaa epävarmuutta


"En halua kuulua niihin omahyväisiin itsensä kehujiin, joita LinkedIn on täynnä."


Tämä lause on tullut vastaani niin monta kertaa, että voisin vastata kaikille epäröiville yhteisesti: Jos mietit tuota, et todennäköisesti kuulu tuohon itseään korostavien joukkoon. Sinä mietit, miltä sanomasi kuulostaa. Se kertoo vastuullisuudesta, ei omahyväisyydestä.

